Թոմաշ Վացլիկ

**Թոմաշ Վացլիկ** (, ), չեխ պրոֆեսիոնալ ֆուտբոլիստ։ Ներկայումս հանդես է գալիս Սևիլյայի և Չեխիայի ազգային հավաքականի կազմում։ Խաղում է դարպասապահի դիրքում։

## Ակումբային կարիերա
### Վաղ կարիերա
Վացլիկը Վիտկովիցեի ակադեմիայի սան է։ Իր պրոֆեսիոնալ դեբյուտը Չեխիայի երկրորդ դիվիզիոնում նշեց 2008 թվականի օգոստոսի 3-ին՝ Օլոմոուցի դեմ խաղում։ Վիտկովիցեի կազմում Վացլիկը անցկացրեց 33 հանդիպում՝ բաց թողելով 51 գնդակ։ 2010 թվականին նա միացավ Վիկտորիա Ժիժկովին։ Իր դեբյուտը ակումբի կազմում նշեց օգոստոսի 1-ին՝ Սելյե ի Բելոյի դեմ խաղում։ 2011 թվականի ապրիլի 30-ին չեխը հեռացվեց խաղադաշտից Սպարտա Պրահա B-ի դեմ խաղում՝ կարմիր քարտ ստանալով հանդիպման 76-րդ րոպեին։ Հուլիսին նա 3 տարվա պայմանագիր կնքեց Դե Գրաֆսխապի հետ, սակայն չկարողացավ անցնել բուժզննումը, և տրանսֆերը ձախողվեց։ Իր առաջին հանդիպումը Չեխիայի առաջնությունում անցկացրեց հուլիսի 31-ին՝ Գրադեց Կրալովեի դեմ խաղում։ Վիկտորիայի կազմում Վացլիկը անցկացրեց 40 հանդիպում՝ բաց թողելով 55 գնդակ և 11 խաղում պահելով իր դարպասը անառիկ։

### Սպարտա Պրահա
2012 թվականի հունվարին Վացլիկը 4.5 տարվա պայմանագիր կնքեց Սպարտա Պրահայի հետ։ Իր դեբյուտը նշեց մարտի 9-ին՝ իր նախկին ակումբ Վիկտորիա Ժիժկովի դեմ խաղում։ Մայիսի 2-ին Վացլիկը մեկնարկային կազմում խաղադաշտ դուրս եկավ Չեխիայի գավաթի եզրափակչի Սիգմա Օլոմոուցի դեմ խաղում, սակայն Սպարտան պարտվեց 1-0 հաշվով։ Եվրոպական առաջնություններում առաջին հանդիպումը անցկացրեց օգոստոսի 2-ին՝ Եվրոպայի Լիգայի որակավորման երրորդ փուլի Ադմիրա Վակերի դեմ խաղում։ 2014 թվականի մայիսի 17-ին նա մասնակցեց Չեխիայի գավաթի եզրափակչի Վիկտորիա Պլզենի դեմ հանդիպմանը՝ օգնելով իր թիմին հետխաղյա 11-մետրանոցների հարվածաշարում հաղթանակ տոնել և նվաճել գավաթը։ Սպարտա Պրահայի կազմում Վացլիկը անցկացրեց 94 հանդիպում՝ բաց թողնելով 77 գնդակ և 37 խաղում պահելով իր դարպասը անառիկ։

### Բազել
2014 թվականի մայիսին Վացլիկը 4 տարվա պայմանագիր կնքեց Բազելի հետ։ Իր դեբյուտը Շվեյցարիայի առաջնությունում նշեց հուլիսի 19-ին՝ Արաուի դեմ խաղում։ Առաջին հանդիպումը Չեմպիոնների Լիգայում անցկացրեց սեպտեմբերի 16-ին՝ խմբային փուլի Ռեալ Մադրիդի դեմ խաղում։ Նոյեմբերի 9-ին Վացլիկը գոլային փոխանցում տվեց Բրիել Էմբոլոյին Վադուցի դեմ խաղում՝ օգնելով Բազելին հաղթել 4-0 հաշվով։ 2015 թվականի փետրվարի 14-ին նա հեռացվեց խաղադաշտից Սյոնի դեմ խաղում՝ կարմիր քարտ ստանալով հանդիպման 45-րդ րոպեին։ Առաջին հանդիպումը թիմի ավագի թևկապով Վացլիկը անցկացրեց 2015 թվականի օգոստոսի 12-ին՝ Թունի դեմ խաղում։ 2016 թվականի ապրիլի 30-ին նա երկարաձգեց իր պայմանագիրը ակումբի հետ մինչև 2021 թվականը։ 2017 թվականի մայիսի 25-ին չեխը խաղադաշտ դուրս եկավ Շվեյցարիայի գավաթի եզրափակչի Սյոնի դեմ խաղում՝ օգնելով իր թիմին հաղթել 3-0 հաշվով և նվաճել գավաթը։ Բազելի կազմում Վացլիկը անցկացրեց 169 հանդիպում բոլոր մրցաշարերում՝ բաց թողնելով 183 գնդակ և 58 խաղում պահելով իր դարպասը անառիկ։ Ակումբի հետ նա 3 անգամ հաղթեց Շվեյցարիայի առաջնությունը և 1 անգամ՝ Շվեյցարիայի գավաթը։

### Սևիլյա
2018 թվականի հուլիսի 9-ին Վացլիկը 3 տարվա պայմանագիր կնքեց Սևիլյայի հետ։ Իր դեբյուտը ակումբի կազմում նշեց հուլիսի 26-ին՝ Եվրոպայի Լիգայի որակավորման երկրորդ փուլի Ույպեշտի դեմ խաղում՝ այս խաղում պահելով իր դարպասը անառիկ։ Օգոստոսի 12-ին չեխը մեկնարկային կազմում խաղադաշտ դուրս եկավ Իսպանիայի սուպերգավաթի Բարսելոնայի դեմ խաղում, սակայն Սևիլյան պարտվեց 2-1 հաշվով։ Իր առաջին հանդիպումը Լա Լիգայում անցկացրեց օգոստոսի 19-ին՝ Ռայո Վալեկանոյի դեմ խաղում։ Նոյեմբերին Վացլիկը ճանաչվեց Լա Լիգայի ամսվա լավագույն ֆուտբոլիստ։

## Միջազգային կարիերա
Վացլիկը ներկայացրել է Չեխիան տարբեր տարիքային երիտասարդական հավաքականներում։ 2009 թվականի հուլիսին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 4 հանդիպում, սակայն Չեխիան դուրս մնաց կիսաեզրափակչից՝ հանդիպման ավելացված ժամանակում պարտվելով Գերմանիային։ Աշնանը Վացլիկը մասնակցեց աշխարհի Մ20 առաջնությանը՝ խաղադաշտ դուրս գալով թիմի բոլոր 4 հանդիպումներում։ Չեխիան դուրս մնաց մրցաշարի 1/8 եզրափակչից՝ հետխաղյա 11-մետրանոցների հարվածաշարում պարտվելով Հունգարիային։ 2011 թվականին Վացլիկը մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 5 հանդիպում։ Չեխիան զբաղեցրեց 4-րդ հորիզոնականը մրցաշարում՝ երրորդ տեղի համար խաղում 1-0 հաշվով պարտվելով Բելառուսին։

Չեխիայի ազգային հավաքականի կազմում իր դեբյուտը Վացլիկը նշեց 2012 թվականի նոյեմբերի 14-ին՝ Սլովակիայի դեմ ընկերական խաղում։ Հաջորդ անգամ նա խաղադաշտ դուրս եկավ 2014 թվականի մայիսի 21-ին՝ Ֆինլանդիայի դեմ խաղում։ 2016 թվականին Վացլիկը Չեխիայի կազմում մասնակցեց Եվրոպայի առաջնությանը, սակայն այստեղ չանցկացրեց ոչ մի հանդիպում՝ լինելով հավաքականի երկրորդ դարպասապահը Պետր Չեխից հետո։ Չեխիան դուրս մնաց խմբային փուլից՝ զբաղեցնելով վերջին հորիզոնականը իր խմբում։

## Կարիերայի վիճակագրություն
### Ակումբային վիճակագրություն
*2019 թվականի փետրվարի 8-ի դրությամբ*

### Միջազգային վիճակագրություն
*2019 թվականի փետրվարի 8-ի դրությամբ*

## Նվաճումներ
### Ակումբային
**Սպարտա Պրահա**

* Չեխիայի առաջնություն. 2013–14
* Չեխիայի գավաթ. 2013–14

; Բազել

* Շվեյցարիայի առաջնություն. 2014–15, 2015–16, 2016–17
* Շվեյցարիայի գավաթ. 2016–17

### Անհատական
* Լա Լիգայի ամսվա լավագույն ֆուտբոլիստ. նոյեմբեր 2018

## Ծանոթագրություններ

## Արտաքին հղումներ
* Վացլիկի պաշտոնական Ֆեյսբուքի էջը
* Վացլիկի պաշտոնական Տվիտերի էջը
* Վացլիկի պաշտոնական Ինստագրամի էջը
* Վացլիկը transfermarkt-ում
* Վացլիկը soccerbase.com-ում
* Վացլիկը WhoScored.com կայքում
* Վացլիկը Սևիլյայի պաշտոնական կայքում
* Վացլիկը Լա Լիգայի պաշտոնական կայքում
* Վացլիկը ՈՒԵՖԱ-ի պաշտոնական կայքում

Կատեգորիա:Բազելի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Չեխ ֆուտբոլիստներ
Կատեգորիա:Չեխիայի հավաքականի ֆուտբոլիստներ
Կատեգորիա:Սպարտա Պրահայի ֆուտբոլիստներ
Կատեգորիա:Սևիլյայի ֆուտբոլիստներ
Կատեգորիա:Վիկտորիա Ժիժկովի ֆուտբոլիստներ
Կատեգորիա:Վիտկովիցեի ֆուտբոլիստներ
Կատեգորիա:Տղամարդկանց ֆուտբոլի դարպասապահներ